Jabuli 21
Pak pi lar ki i ciŋ lukwor
1Kabaka tye ki yomcwiny, ai Rwot, pien in aye imiye tek;
dok opoŋ ki yomcwiny madwoŋ pi loc ma imiye.
2Ityeko miye gin ma cwinye mito,
dok igamo doge imiye gin ma en olegi pire.
3Iŋolo wiye ki mot mabeco me gum;
iketo bene lalukana me jabu ma giliyo maber i wiye.
4En olegi ni imiye kwo, ci imiye;
imiye kwo ma ri nakanaka pi kare malac.
5Deyone dit pi konnyi; imiye deyo ki dit me Loc.
6Iyo, imiyo gum bedo i kome matwal;
bedoni kwede miye yomcwiny.
7Kabaka geno Rwot;
pi meno pe gibidire cen,
pi mar ma pe lokke pa ŋat Mamalo Twal.
8Ibicwalo ciŋi imako lukworri woko ducu;
ibimako jo ducu ma gidagi ki ciŋi lacuc.
9Ka ibinen botgi, ci ibilokogi gidoko calo keno
ma mac tye ka lyel iye.
Rwot bimwonyogi woko ki kinigane; ci mac biwaŋogi woko.
10Ibineko litino ityeko woko liweŋ ki i lobo,
ibineko likwayogi woko ducu.
11Gipiro lok i komi kun giyubo me timi marac,
ento kadi gibed ki yub me timo gin marac, yubgi pe bicobbe kakare.
12Ibitelo atummi ibayo atero kun imito icel waŋgi woko;
ci ibimiyo gin ducu giriŋo woko.
13Gidwori pi tekki, ai Rwot!
Wabiwero wer kun wapako tweroni.